**Tabel 1.** Rapportens inddeling

|  |  |  |  |
| --- | --- | --- | --- |
| **Inddeling** | **Hvad** | **Hvordan** | **Hvorfor** |
| **Forside** | **Titel**  **Navn(e)**  **Dato** | Titlen på rapporten skal præcisere, hvad **temaet/fokus** i rapporten er | Så læseren kan se, hvad det handler om, hvem der har lavet rapporten og hvornår. |
| **Formål** | **Formålet** med forsøget/undersøgelsen  Medtag også gerne **motivationen** bag undersøgelsen, dvs. hvorfor er det interessant at undersøge netop dette. | **Kort og præcist**  Det er godt at forsøge at skelne mellem et **opgavespecifikt formål,** dvs. hvad formålet med det konkrete forsøg er (fx at undersøge en tsunamibølges hastighed ved forskellige vanddybde), og et **overordnet formål**, dvs. forsøgets relevans i forhold til den virkelige verden (fx at forstå vigtige kendetegn ved tsunamibølger for bedre at kunne forudsige og reagere på fremtidige tsunamier for at undgå tab af menneskeliv) | Så læseren kan forstå, hvad man vil og hvorfor man undersøger et givent emne. |
| **Teori** | Her formidles relevant **teori**, der er nødvendig for at forstå resten af rapporten. Det kan være forklaring af **teoretiske begreber/modeller** eller **teoretiske formler**, der anvendes.  Hvis I har arbejdet med **hypoteser**, skal de med her. | Organisér i **underoverskrifter** og sørg for at have en **logisk rækkefølge** i det, der forklares.Fx at det teoretiske begreb fordampning er blevet forklaret, inden man viser formler for beregning af fordampning. | Så en udefrakommende læser kan få overblik over og forståelse af centrale teoretiske begreber/modeller og anvendte formler, der er nødvendig for at kunne forstå jeres senere metode, analyse og diskussion. |
| **Metode** | Her beskriver I, hvordan I har udført forsøget.  I dokumenterer fra start til slut selve **udførelsen af forsøget**, samt angiver hvilke **redskaber/materialer** I har anvendt. | Det er vigtigt at I er meget **præcise og** **omhyggelige** i beskrivelsen af forsøgets udførsel fra start til slut, så en udefrakommende kan **gentage forsøget på præcis samme måde**.  Hvis I indsætter billeder/tegninger fra forsøget skal I huske at have **formalia på plads** (læs om formalia nederst på siden)  **Materialelisten** må gerne være i punktform | Så en udefrakommende læser kan gentage forsøget på præcis samme måde som jer |
| **Resultater og analyse** | Her indsætter I jeres resultater, hvilket oftest er **figurer** og **tabeller** med data.  **Indsæt ikke** teoretiske formler – de skal i stedet indsættes i teori-afsnittet. | Husk korrekt **formalia** i forbindelse med figurer og tabeller(læs om formalia nederst på siden)  **Analysér kortfattet** på jeres resultater (hvad viser de? Udtræk det vigtigste/essensen, de væsentligste analytiske pointer). Undlad at diskutere resultaterne. | Den udefrakommende læser skal her kunne få et hurtigt og godt overblik (gode grafer) over forsøgets resultater, samt kunne læse, hvad de væsentligste analytiske pointer er (essensen af resultaterne) |
| **Diskussion** | I diskussionen løfter man opgaven til et højere niveau. Man vurderer resultaterne – **virker resultaterne rimelige?**  I diskussionen skal I også beskrive **fejlkilder** – dvs. elementer ved forsøget, som I vurderer kan have påvirket resultatet/skabt usikkerheder i resultaterne.  I skal også vurdere **resultaternes anvendelighed** i forhold til den virkelige verden. Vi har jo typisk udført forsøget i et laboratorium. Kan vi tolke noget ud fra resultaterne – eller er der for mange usikkerheder?  Kan vi bruge forsøgets resultater til at forudsige fænomenet ude i den virkelige verden? | I udgangspunktet er diskussionsafsnittet ”ren” tekst. I kan i teksten henvise til jeres figurer fra resultatafsnittet ved at bruge deres figur-numre. Undgå at ”diskutere” ting, der ikke er relevante.  I kan med fordel opdele i tre underafsnit:   1. **Diskussion af resultaterne** (jeres resultater i forhold til teorien) 2. **Diskussion af metoderne anvendt**   (svagheder/usikkerheder i metoden/udførslen af forsøget og fejlkilder)   1. **anvendelighed i den virkelige verden** (Giver forsøget os brugbar viden, som kan anvendes ude i den virkelige verden?   I diskussionen af resultaterne kan I **trække på jeres teoretiske afsnit**. Fx har I måske beskrevet tsunamibølgers typiske hastigheder i teoriafsnittet. Dette kan I bruge til at vurdere om jeres beregnede hastigheder virker rimelige.  **Fokusér på de vigtigste fejlkilder** og undlad at nævne en masse ting, der *kunne* være gået galt.  Husk at I ikke blot skal opliste fejlkilder, men I skal forklare, **hvordan** den nævnte fejlkilde kan have påvirket resultatet (fx givet for store/lave værdier).  Er der fx noget ved **forsøgets design**, der gør at vi mangler at tage højde for noget? (fx vindpåvirkning ude i den virkelige verden)  Er der fx noget ved **forsøgets udførelse,** der gør at der kan være opstået usikkerheder i resultaterne? (fx opmåling af præcise mængder vand) | Det er meget vigtigt at man forholder sig kritisk til sine egne resultater og diskuterer, hvad man kan bruge resultaterne til. Læseren får i diskussionsafsnittet en idé om, om I er i stand til at forholde jer kritisk til egne resultater og det påvirker hele pålideligheden af jeres rapport.  Desuden fører jeres diskussion frem til konklusionen – det er meget vigtigt at man har forholdt sig kritisk til resultaterne, så man ikke kommer til at konkludere noget på en forkert baggrund. |
| **Konklusion** | Konklusionen på forsøget/undersøgelsens resultater. Der kan godt være mange konklusioner. | Undgå at diskutere her – det skal blot være en **kort og præcis sammenfatning** af rapporten.  Vær kortfattet og præcis:  **”Det kan konkluderes at ….”**  Brug evt gerne **punktopstilling.**  Konklusionen skal **forholde sig til formålet** med forsøget.  Dvs. hvis formålet var at undersøge et givent fænomen, skal konklusionen derfor beskrive, hvad vi så fandt ud af.  **Hvis der ikke er fundet brugbare resultater** er det dette, der konkluderes (eventuelt med angivelse af formodet årsag, der kan fremgå af diskussionen). | Så modtageren hurtigt kan se en sammenfatning af rapporten og de resultater, der er kommet ud  af forsøget, samt hvilke forbehold ved forsøget, der eventuelt måtte være. |